Zagreb, 8. lipnja 2018.g.

**Povjerenstvo za odlučivanje o sukobu interesa (u daljnjem tekstu: Povjerenstvo)** u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2., Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnice Helence Pirnat Dragičević, pravobraniteljice za djecu,** za davanjem mišljenja Povjerenstva, na 13. sjednici, održanoj 8. lipnja 2018.g., daje sljedeće:

**MIŠLJENJE**

**I. Dužnosnica Helenca Pirnat Dragičević, pravobraniteljica za djecu, na temelju članka 13. stavka 3. ZSSI-a može za vrijeme obnašanja navedene dužnosti obavljati poslove vanjskog suradnika za pružanje tehničke podrške u razvoju koncepta programa cjeloživotnog stručnog usavršavanja za pravosudne dužnosnike i službenike u kontaktu s djecom unutar programa koji provodi UNICEF, kao međunarodna organizacija osnovana u svrhu razvoja i unapređenja dječjih prava te od obavljanja navedene djelatnosti ostvarivati prihode.**

**II. Dužnosnica je istekom godine u kojoj su ostvareni prihodi od obavljanja poslova iz točke I. izreke Povjerenstvu dužna podnijeti izvješće o imovinskom stanju u kojem će iste navesti.**

Obrazloženje

Zahtjev za davanjem mišljenja Povjerenstva podnijela je Helenca Pirnat Dragičević, pravobraniteljice za djecu. U knjigama ulazne pošte zahtjev je zaprimljen pod brojem: 711-U-1803-M-71/18-01-3 dana 7. lipnja 2018.g., povodom kojeg se vodi predmet broj M-71/18.

Člankom 3. stavkom 1. podstavkom 16. ZSSI-a propisano je da su pravobranitelj za djecu i njegovi zamjenici dužnosnici u smislu navedenog Zakona, stoga je i Helenca Pirnat Dragičević, povodom obnašanja dužnosti pravobraniteljice za djecu obvezna postupati sukladno odredbama ZSSI-a. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

U zahtjevu dužnosnica u bitnome navodi da je na dužnost pravobraniteljice za djecu imenovana odlukom Hrvatskog sabora dana 17. studenoga 2017.g. te da je prije stupanja na navedenu dužnost 27 godina u kontinuitetu radila na pitanjima zaštite prava djece pa je tako u organizaciji Pravosudne akademije i UNICEF-a redovito sudjelovala u edukacijama pravosudnih dužnosnika i stručnih suradnika zaposlenih u pravosudnim tijelima vezano za njihov rad s djecom. Dužnosnica nadalje navodi da je pozvana od strane UNICEF-a da se prijavi na natječaj za položaj vanjske suradnice za pružanje tehničke podrške u razvoju koncepta programa cjeloživotnog stručnog usavršavanja za pravosudne dužnosnike i službenike u kontaktu s djecom koji je objavljen na internetskoj stranici UNICEF-a te iznosi da se radi o povremenim poslovima pripreme programa i metodologije edukacije u razdoblju od 15. srpnja 2018.g. do 15. prosinca 2018.g. Navedeni poslovi ne uključuju putovanja i odsustvo iz Ureda pravobranitelja za djecu i mogu se obavljati u slobodno vrijeme.

Dužnosnica navodi kako smatra da bi njezino sudjelovanje u obavljanju navedenih poslova doprinijelo stručnom usavršavanju pravosudnih dužnosnika i službenika koji rade s djecom te time i jačanju prava djece u pravosuđu i napominje kako Ured pravobraniteljice od svog osnivanja surađuje s UNICEF-om u pogledu praćenja i zagovaranja prava djece u cilju boljeg postupanja prema djeci i promicanju njihovih prava. Dužnosnica traži mišljenje o mogućem postojanju sukoba interesa vezano za podnošenje prijave na navedeni natječaj pri čemu ističe da je rok podnošenja prijave 19. lipnja 2018.g.

Na internetskoj stranici [www.unicef.org](http://www.unicef.org). navodi se da je UNICEF osnovan 11. prosinca 1946.g. od strane Ujedinjenih naroda kako bi se poboljšali životni uvjeti djece u razdoblju nakon Drugog svjetskog rata u Europi i Aziji te mu je puni naziv glasio Međunarodni fond Ujedinjenih naroda za djecu u izvanrednoj situaciji (United Nations International Children's Emergency Fund). Navodi se da je 1950.g. proširen djelokrug UNICEF-a kako se bi bavio dugoročnim potrebama i pravima djece i žena u zemljama u razvoju. 1953. postao je stalno tijelo Ujedinjenih naroda kada je promijenio naziv, ali je zadržan akronim UNICEF i djeluje u 192 zemlje svijeta.

Na internetskoj stranici [www.unicef.hr](http://www.unicef.hr) objavljen je javni natječaj s rokom prijave 19. lipnja 2018.g. za položaj v**anjski suradnik/ica za pružanje tehničke podrške u razvoju koncepta programa cjeloživotnog stručnog usavršavanja za pravosudne dužnosnike i službenike u kontaktu s djecom.**

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

Stavkom 3. istog članka ZSSI-a propisano je da prethodno odobrenje Povjerenstva iz stavka 2. tog članka nije potrebno za stjecanja prihoda i naknada po osnovi sudjelovanja u međunarodnim projektima koje financira Europska unija, strana država, strana i međunarodna organizacija i udruženje. Stavkom 4. je propisano da su dužnosnici obvezni prijaviti Povjerenstvu prihode iz stavka 2. i 3. tog članka.

Obzirom da je UNICEF međunarodna organizacija osnovana u svrhu razvoja i unapređenja dječjih prava koja djeluje u 192 zemlje svijeta te da dužnosnici u smislu članka 13. stavka 3. ZSSI-a mogu za vrijeme obnašanja dužnosti stjecati prihode po osnovi sudjelovanja u međunarodnim projektima financiranima od međunarodnih organizacija ili udruženja, dužnosnica Helenca Pirnat Dragičević može podnijeti prijavu za položaj vanjskog suradnika povodom objavljenog javnog natječaja koji provodi UNICEF i za vrijeme obnašanja dužnosti pravobraniteljice za djecu obavljati poslove vanjskog suradnika **za pružanje tehničke podrške u razvoju koncepta programa cjeloživotnog stručnog usavršavanja za pravosudne dužnosnike i službenike u kontaktu s djecom te** od toga ostvarivati prihode.

O ostvarenim prihodima dužnosnica je dužna Povjerenstvu podnijeti izvješće istekom godine u kojoj su ostvareni, u smislu članka 8. stavka 2. ZSSI-a.

Slijedom navedenog, Povjerenstvo je dalo mišljenje kako je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. DužnosnicaHelenca Pirnat Dragičević, elektronička dostava
2. Objava na internetskoj stranici Povjerenstva
3. Pismohrana